આ ગરવો ગિરનાર અનેક ઐતિહાસિક ઊથલપાથલનો સાક્ષી પણ રહ્યો છે. નીલકંઠે નાનપણમાં આ ગરવા ગિરનારની ગૌરવ ગાથાઓ ખૂબ જ સાંભળી હતી. અયોધ્યાના મહાત્માઓ નીલકંઠને અવારનવાર કહેતા કે, ‘ગિરનાર કી છાયા મેં સિદ્ધ રહેતે હૈ.’ આ શબ્દો નીલકંઠના અંતરમાં અવારનવાર ગૂંજ્યા કરતા હતા. આવા જ કોઇ સિદ્ધની શોધમાં નીલકંઠ ગરવા ગિરનારની ગોદમાં પધાર્યા હતા, પરંતુ ઇશ્વરીય વિધાન કંઇક અલગ હતું. નીલકંઠ જે સિદ્ધને શોધતા હતા એ સિદ્ધ એમને ગિરનાર પર્વતની ગુફાઓમાં મળવાના ન હતા.